TÁJÉKOZTATÓ ADÓIGAZOLÁS, ADÓHATÓSÁGI BIZONYÍTVÁNY KIADÁSÁRÓL
1. Általános információk
Az önkormányzati adóhatóság a jogszabályban meghatározott esetekben az adózó – az adózó törvényes képviselőjének vagy meghatalmazottjának − kérelmére adat igazolására hatósági bizonyítványt ad ki.
2. Benyújtandó iratok
a) Kitöltött kérelem, amely tartalmazza a kérelmező adózó nevét, azonosító adatait (születési helyét, idejét, anyja nevét), adóazonosító jelét, adószámát, lakóhelyét/székhelyét, a kérelem kiadásának célját és a kért igazolás darabszámát.
b) A képviselő által benyújtott kérelem esetén a meghatalmazás.
3. Benyújtás módja
3.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint – az E-Önkormányzat Portálon (E-Önkormányzat Portál). Az E-Papír szolgáltatás igénybevételével benyújtott adóigazolás iránti kérelmet be nem nyújtottnak kell tekinteni.
3.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
3.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
4. Kérelemnyomtatvány
4.1. A kérelem az E-Önkormányzat Portálon (E-Önkormányzat Portál) a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával érhető el, a legördülő menüből Adóügyi ágazat és Általános adónyomtatványok ügytípus.
4.2. A kérelem elérhető az önkormányzat honlapján (ferencvaros.hu) is.
5. Eljárási szabályok
5.1. Az általános adóigazolás tartalmazza az adózónak az igazolás kiadásának napján vagy az igazolás kiadása iránti kérelemben megjelölt napon 
a) az adóhatóságnál fennálló adótartozását, 
b) kiállítás napjáig előírt valamely adónemre vonatkozó adatbejelentési, bevallási és adófizetési kötelezettség elmulasztását, ide nem értve azt, ha az adóhatóság által lefolytatott ellenőrzés a mulasztást feltárta, és az adózó a végleges megállapítások alapján keletkezett fizetési kötelezettségét teljesítette, és 
c) a végrehajtásra vagy a visszatartásra átadott köztartozásokat. 
5.2. A nemleges adóigazolás igazolja, hogy az adózónak az igazolás kiállításának napján vagy az igazolás iránti kérelemben megjelölt napon az adóhatóságnál nyilvántartott tartozása, valamint végrehajtásra vagy visszatartásra átadott köztartozása nincs. 
5.3. Az adóhatóság az adóigazolást magyar nyelven állítja ki. 
5.4. Ha az adózó valótlan vagy olyan adat igazolását kéri, amely az adóhatóság nyilvántartásában nem szerepel, az önkormányzati adóhatóság az adóhatósági igazolás kiadását megtagadja.
6. Eljárási díj
Az eljárás illetékmentes.
7. Ügyintézési határidő
6 nap
8. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/437) is állunk rendelkezésre.
9. Vonatkozó jogszabályok
9.1. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
9.2. az adózás rendjéről szóló 2017. évi CL. törvény (Art.)
9.3. az adóigazgatási eljárás részletszabályairól szóló 465/2017. (XII. 28.) Korm. rendelet 
9.4. az illetékekről szóló 1990. évi XCIII. törvény (Itv.)

